Author: 23
Company: mvsr

Predkladacia správa

Účelom návrhu poslancov Národnej rady Slovenskej republiky Branislava Opaterného a Ivana Šimka na vydanie zákona, ktorým sa mení a dopĺňa zákon č. 515/2003 Z. z. o krajských úradoch a obvodných úradoch a o zmene a doplnení niektorých zákonov je zmena spôsobu vymenúvania a odvolávania prednostu obvodného úradu. Podľa § 2 ods. 5 citovaného zákona prednostu obvodného úradu vymenúva a odvoláva vláda na návrh ministra vnútra. Tento mechanizmus uvedení poslanci navrhujú upraviť tak, aby prednostu obvodného úradu vymenúval a odvolával minister vnútra, čo odôvodňujú posilnením princípu profesionality štátnej správy.

Spôsob ustanovenia prednostu obvodného úradu do funkcie a odvolania z nej priamo vládou je opodstatnený predovšetkým z dôvodu, že obvodný úrad vykonáva štátnu správu nielen na úsekoch v riadiacej pôsobnosti ministerstva vnútra, ale aj na ďalších úsekoch, ktoré riadia iné ústredné orgány štátnej správy. Ide o výkon štátnej správy na úsekoch obrany a bezpečnosti štátu, hospodárskej mobilizácie, správy majetku štátu a mimosúdnych rehabilitácií v rozsahu ustanovenom príslušnými zákonmi. Je to teda miestny orgán štátnej správy s prierezovými kompetenciami, a preto je žiaduce, aby jeho štatutárny orgán podliehal kreovacej právomoci vlády. Z obdobných dôvodov sa uplatňuje rovnaký spôsob ustanovenia do funkcie prednostu krajského úradu.

Súčasný právny stav je v súlade aj s § 5 ods. 3 zákona č. 312/2001 Z. z. o štátnej službe a o zmene a doplnení niektorých zákonov, ktorý umožňuje vymenúvanie a odvolávanie fyzických osôb podľa osobitných predpisov vládou do politických funkcií.

Vzhľadom na uvedené skutočnosti predložený návrh zákona nemožno podporiť.